代履道送王介山
作者：方一夔
朝代：宋

paragraphs: 寒廳零落分半氈，雪霜刻栗年復年。
書生事業澹無味，頼有夫子坐我前。
世間好惡紛非是，蠻觸相挺人不恥。
嗟君嗜好與世殊，推波獨障百川水。
君今何去昔何來，江南欲掉扁舟回。
相思此去杳如夢，日斜獨上高高臺。
富貴來時未爲暮，道旁愚婦從渠覷。
我亦來乘下澤車，看君萬里翺翔去。
雲萍聚散渺莽中，講席人驚冀北空。
少陵時作湖山主，一面誰當孔道衝。
相看一醉無何有，笑指春江作春酒。
丈夫何事兒女態，明日長亭一揮手。